  Анжелика Тихонова корреспондент 6-тӥ оштолэзе элькунысь Калыкъёслэн эшъяськон юртазы Алнаш ёрос литературалэсь Удмуртиын нуналъёссэ усьтозы. Ар ӵоже улосвыллэн шоркараз но ёросын пӧртэм ужрадъёс ортчытыны чакламын. Со сярысь ивортэ Удмуртиысь Йӧскалык лыдӟетъюртлэн пресс-службаез. «Ар ӵоже Алнаш ёросысь кылбурчиослэн, гожъясьёслэн но тодмо адямиослэн книгаосынызы, туспуктэмъёсынызы адӟытонъёс радъяськозы; удмурт нылпи кылбурчилы Герман Ходыревлы 85 ар тырмонлы сӥзем лыдӟонъёс; Ашальчи Оки нимо ёрос премиез сётон ужрад; творчествоя пумиськонъёс, конференциос но мукет ужрадъёс», - верамын ивортонын. Алнаш ёрослэн литератураезлы сӥзем нуналъёсты усьтонын Алнаш ёросысь гожъясьёслэн удмурт литератураез кылдытонын но азинтонын интызы сярысь ивортон лэсьтоз дышетон тодосъя кандидат, Удмурт кун университетысь доцент Любовь Фёдорова. Озьы ик быдэс арлы чаклам ужрадъёсын тодматозы, ёросысь кылбурчиослэсь ужъёссэс лыдӟозы, ёросысь чеберлыкъя коллективъёс концерт возьматозы.  Удмуртиысь муниципал кылдытэтъёслэн литературазылы сӥзем нуналъёсты арысь аре радъян — элькунысь Йӧскалык лыдӟетъюртлэн выль ӵектосэз. Со йӧскалык но шаертодонъя литератураез вӧлмытон, калыкез лыдӟиськыны кыскон понна радъяське. Ӵектос улонэ пыӵатӥське Удмуртиысь лулчеберетъя но туризмъя министерстволэн но элькунысь муниципал кылдытэтъёслэн администрациоссылэн юрттэмзы улсын. Тегъёс: Лулчеберет Литература Удмуртия Алнаш  